清湘縣郊外雜花盛開有懷石湖
作者：范成大
朝代：宋

paragraphs: 午行清湘縣，妍暖春事嘉。
柴荆閙桃李，冥冥一川花。
故園豈少此，愈此百倍加。
我寧不念歸，顧作失木鴉。
百年北窗凉，安用天一涯。
君恩重喬嶽，敢計征路賒。
鄉心與官身，鑿枘方聱牙。
橘柚走珍貢，何如繫匏瓜。
明當復露奏，天日臨幽遐。
儻許清江使，曳尾還汙邪。